钦定古今图书集成/理学汇编/文学典/第058卷 > 平曾
## 钦定古今图书集成/理学汇编/文学典/第058卷 > 平曾

按《云溪友议》：平曾以凭人傲物，多犯讳忌，竟没于县曹知己叹其运蹇也。薛平仆射出镇浙西，投谒主礼
稍薄，曾留诗以讽之曰：“梯山航海几崎岖，来谒金陵
薛大夫。髭发竖时趋剑戟，衣冠俨处拜冰壶。诚知两
袖非珠玉，深愧三缣恤旅途。今日楚江风正好，不须
回首望勾吴。”薛闻之，曾将出境，遣吏追还，縻留数日，
又献《絷白马》诗曰：“白马披鬃练一团，今朝被绊欲行
难。雪中放出寻空迹，月下牵来只见鞍。向北长鸣天
外远，临风斜控耳边寒。自知毛骨还应异，更请孙阳
仔细看。”河东公睹诗曰：“若不留绊行轩，那得观其毛
骨！”遂以殊礼相待，厚送篚赂饯行。曾后游蜀川，谒少
师李固，言相公在成都宾馆则李珪郎中，郭图员外，
陈会端公，袁不约侍郎，采择书记，薛重评事，皆远从
公，可谓莲幕之盛矣。曾每与诸公评论，则言笑弥日；
侍于相公，则轻佻无所畏怵。遂献《雪山赋》一首，言“雪
山虽兹洁白之状，叠嶂攒峰，夏日清寒，而无草木华
茂，为人采掇，以李公罕作文章，废其庠序也。”相公读
赋，命推出曾。曾不逾旬，又献《鯸鮧鱼赋》，言此鱼触物
而怒，翻身上波，为鹞鸢所获，奈鲂𫚈之何。相公览赋
笑曰：“昔赵元叔之狂简，袁伯彦之机捷，无以过焉。然
爱其文采，投贽者无出于曾。曾有过忤，不至深罪。”乃
知相公之用心也。又作《潼关赋》以刺中朝。此关倚太
华，瞰黄河，虽来往攸同，而欢有异也。乃与贾岛齐谴，
为时所忽，至于潦倒，诚可惜哉！